次韻葛魯卿送示近作一通二首  其二
作者：沈與求
朝代：宋

paragraphs: 君侯胸次多籌策，歲晚翻爲江海客。
小隱方營一把茅，幽尋定費幾兩屐。
公心落月印寒潭，出濟巨川歸築巖。
追還正始遊戲事，聊爲風騷作指南。
我有幽憂如酒癖，起誦君詩春寂歷。
天公下取氣凌雲，神物護持光滿室。
老矣懷歸葑上村，倚公佳句譜桐孫。
須公拯危紓旰食，快寫車攻刊樂石。